Hvorfor en sort-hvid tandhval svømmer rundt i Limfjorden i disse dage, er der ikke rigtigt noget endeligt svar på. Men sildesæsonen er et bud på en forklaring. Det er i hvert fald en teori, som naturfotograf og spækhugger-guide Lars Mikkelsen har. -	Den her type spækhugger lever normalt af sild, hvis det er én af dem, der kommer oppe fra Polarhavet ved Norge, siger han og fortsætter: -	Den har sikkert mødt en sildestime, der var på vej ind i Limfjorden og så troligt fulgt med den. En sjældenhed med det fine besøg Selvom der er blevet observeret spækhuggere rundt omkring i dansk vand, og Lars Mikkelsen også selv har set nogle i Nordsøen, hører det alligevel til i sjældenhederne. Ifølge naturfotografen kan det billede dog måske ændre sig i fremtiden. -	Det bliver åbenbart mere og mere normalt, at spækhuggere kommer herned, siger han. -	I går var der meldinger om 10 spækhuggere ved Skagen, og vi har også fulgt en anden flok, der har svømmet i Kattegat og omkring Skagen. Normalt et flokdyr Spækhuggeren beskrives af Naturhistorisk Museum som et socialt dyr, der normalt danner livslange flokke på op mod 50 spækhuggere. Ifølge Lars Mikkelsen er en ung hanspækhugger, som den vi ser i Limfjorden nu, meget knyttet til sin moder, men på et tidspunkt skal den videre og finde sin egen flok. -	Den skal finde nogle hunner at parre sig med, og der søger de sommetider væk fra flokken, så man ikke får indavl – så vi kan formode, at det er derfor, siger han. -	Det kan også være sygdom, der har gjort, at den har forladt flokken. Troede, den var ved at dø Det kan være i forbindelse med sildejagt, at spækhuggeren i første omgang strandede mellem Mou og Hals, fordi sild netop søger mod lavt vand, når de bliver jaget. Sidst den var på de nordjyske kanter, så spækhuggeren også dårlig ud i 3-4 dage, og så var den pludselig væk. -	Hvad der sker nu, om den kan gøre det samme igen, eller den går hen og dør, det ved vi ikke, siger Lars Mikkelsen. -	Vi troede faktisk, at den var ved at dø i går, fordi den var begyndt at hyperventilere. Men sidste meldinger fra morgenen er, at trækker vejret, som en spækhugger skal.

Referat:
Det er svært at sige, hvorfor spækhuggeren har bevæget sig ind i Limfjorden, men en naturfotograf og spækhugger-guide har en teori. Han tror desuden også, at man kan forvente flere spækhuggere omkring Danmark i fremtiden.